Plaasmoorde: Boodskap trek die wêreld inAfriForum se adjunk uitvoerende hoof, Ernst Roets, oorhandig die memorandum aan Melisizwe Blackie, die presidensie se verteenwoordiger. Van die Uniegebou en deur-tot-deur van ambassades in Pretoria, is die boodskap besig om te versprei dat die kwessie van plaasmoorde aangespreek moet word. Die burgerregte-organisasie, AfriForum, is tans besig om memoranda aan 110 ambassades en internasionale instellings te rig waarin hy ŉ beroep op die internasionale gemeenskap doen om diplomatieke druk op die regering te plaas om die kwessie van plaasmoorde aan te spreek. Elke memorandum word deur ʼn afdruk van die boek Land of Sorrow (Engelse weergawe van Treurgrond) asook die dokumentêre film oor plaasmoorde War of the Flea vergesel. ŉ Afskrif van die memorandum is Donderdag per hand aan ŉ verteenwoordiger van president Jacob Zuma by die Uniegebou oorhandig. Ernst Roets, adjunk uitvoerende hoof van AfriForum, het verduidelik dat hierdie aksie deel van AfriForum se Stop die Moorde-veldtog is wat daarin poog om plaasmoorde tot ŉ prioriteitsmisdaad te laat verklaar en om spesialiseenhede vir landelike veiligheid in te stel.